Document ID: 32005L0074

DIREKTIVA KOMISIJE 2005/74/ES
z dne 25. oktobra 2005
o spremembi Direktive Sveta 90/642/EGS glede najvišjih mejnih vrednosti ostankov za etofumesat, lambda-cihalotrin, metomil, pimetrozin in tiabendazol, določenih z Direktivo
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na nekaterih proizvodih rastlinskega izvora, vključno s sadjem in zelenjavo (1), in zlasti člena 7 Direktive,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (2), in zlasti člena 4(1)(f) Direktive,
ob upoštevanju naslednjega:
(1)
Skladno z Direktivo 91/414/EGS je registracija fitofarmacevtskih sredstev za uporabo na določenih posevkih v pristojnosti držav članic. Za navedene registracije se zahteva, da temeljijo na oceni posledic za zdravje ljudi in živali ter vpliva na okolje. Elementi, ki jih je treba upoštevati v takih ocenah, so izpostavljenost delavca s fitofarmacevtskimi sredstvi in drugih navzočih oseb ter vpliv na kopno, vode in ozračje in vpliv na ljudi ter živali zaradi uživanja ostankov na obdelanih pridelkih.
(2)
Mejne vrednosti ostankov (MVO) odražajo uporabo najmanjše količine pesticidov, potrebne za učinkovito varstvo rastlin, ki so uporabljeni na tak način, da je količina ostanka najnižja mogoča in toksikološko sprejemljiva, zlasti glede ocenjenega zaužitja s hrano.
(3)
MVO pesticidov je treba pregledovati. Spreminjajo se lahko zaradi upoštevanja novih uporab, informacij in podatkov.
(4)
MVO so določeni na spodnji meji analitične določitve, pri kateri registrirana uporaba fitofarmacevtskih sredstev nima za posledico zaznavnih količin pesticidov v ali na živilskem proizvodu, ali pri kateri ni registrirane uporabe, ali pri kateri uporabe, ki so jih države članice registrirale, niso utemeljene s potrebnimi podatki, ali pri kateri uporabe v tretjih državah, ki imajo za posledico ostanke v ali na živilskih proizvodih, ki so lahko dani na trg v Skupnosti, niso utemeljene s potrebnimi podatki.
(5)
Komisija je bila uradno obveščena o novih ali spremenjenih uporabah nekaterih pesticidov iz Direktive 90/642/EGS. To se nanaša na etofumesat, lambda-cihalotrin, metomil, pimetrozin in tiabendazol.
V primeru lambda-cihalotrina, metomila in pimetrozina, za katere obstaja akutni referenčni odmerek (ARO), je bila izpostavljenost potrošnikov tem pesticidom preko vsakega živilskega proizvoda, ki lahko vsebujejo ostanke teh pesticidov, ocenjena in ovrednotena v skladu s postopki in praksami, ki se uporabljajo v Evropski skupnosti, ob upoštevanju smernic, ki jih je objavila Svetovna zdravstvena organizacija. Upoštevana so bila mnenja Znanstvenega odbora za rastline, zlasti nasveti in priporočila glede zaščite potrošnikov živilskih proizvodov, obdelanih s pesticidi. Ocena zaužitja lambda-cihalotrina, metomila in pimetrozina kaže, da ARO ne bo presežen z določitvijo zadevnih MVO. V primeru etofumesata in tiabendazola je ocena razpoložljivih podatkov pokazala, da ARO ni potreben in da je zato kratkotrajna ocena nepotrebna.
(6)
Zato je primerno določiti nove mejne vrednosti za ostanke navedenih pesticidov.
(7)
Glede na tehnološki in znanstveni napredek je morda smiselno določiti specifične MVO za proizvode, ki so relativno novi v Skupnosti, na primer papaja in kasava. Seznam primerov v skupinah, navedenih v Prilogi I k Direktivi 90/642/EGS, je zato treba ustrezno spremeniti.
(8)
Določitev ali sprememba začasnih MVO na ravni Skupnosti državam članicam ne preprečuje, da uvedejo začasne MVO za etofumesat v skladu s členom 4(1)(f) Direktive 91/414/EGS in Prilogo VI k Direktivi. Šteje se, da obdobje štirih let zadostuje za dovolitev nadaljnje uporabe zadevne aktivne snovi. Po poteku tega obdobja bi morale začasne MVO postati dokončne.
(9)
Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO DIREKTIVO:
Člen 1
Proizvod „Papaja“ se doda Prilogi I k Direktivi 90/642/EGS v kategorijo 1, (vi) Mešano sadje, med proizvoda „Olive“ in „Pasijonka“. Proizvod „Kasava“ se doda Prilogi I k Direktivi 90/642/EGS v kategorijo 2, (i) Korenasta ali gomoljasta zelenjava, med proizvoda „Korenček“ in „Zelena“.
Člen 2
Direktiva 90/642/EGS se spremeni:
1.
V Prilogi II se mejne vrednosti ostankov pesticidov etofumesata, lambda-cihalotrina, metomila, pimetrozina in tiabendazol nadomestijo z vrednostmi iz Priloge I k tej direktivi.
2.
Prilogi II se doda mejna vrednost ostankov pesticida etofumesata, kakor je določeno v Prilogi II k tej direktivi.
Člen 3
1. Države članice sprejmejo in objavijo zakone in druge predpise, potrebne za uskladitev s to direktivo najpozneje do 26. aprila 2006. Države članice takoj posredujejo Komisiji besedila navedenih predpisov in primerjalno tabelo med navedenimi predpisi in to direktivo.
Te predpise začnejo uporabljati 27. aprila 2006.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.
Člen 4
Ta direktiva začne veljati dvajseti dan po objavi v Uradnem listu Evropske unije.
Člen 5
Ta direktiva je naslovljena na države članice.
V Bruslju, 25. oktobra 2005

Labels: 7
17
0
20